b'\n_START_ARTICLE_\nIngstrup S\xc3\xb8\n_START_PARAGRAPH_\nIngstrup S\xc3\xb8 er en tidligere lavvandet s\xc3\xb8 i Vendsyssel, nord for Store Vildmose og otte kilometer syd\xc3\xb8st for badebyen L\xc3\xb8kken. S\xc3\xb8en var p\xc3\xa5 op til 265 hektar, og l\xc3\xa5 mellem landsbyerne Ingstrup, Vrensted og Thise. Man fors\xc3\xb8gte at afvande den i midten af 1800-tallet, men det mislykkedes, men med et projekt i 1950-53, der fik millionst\xc3\xb8tte fra Statens Landvindingsudvalg lykkedes det med dr\xc3\xa6ning og bortpumpning af vand at skabe landbrugsjord ud af den tidligere fiske- og fuglerige s\xc3\xb8, der har afl\xc3\xb8b b\xc3\xa5de via Ry\xc3\xa5 til Limfjorden, og Nyb\xc3\xa6k til Jammerbugten. Omr\xc3\xa5det er udlagt som potentielt naturomr\xc3\xa5de i kommunernes naturplaner, og der er planer om at genskabe s\xc3\xb8en, der s\xc3\xa5 vil komme til at ligge med Ca. 50 procent i Jammerbugt Kommune, ca 30 procent i Hj\xc3\xb8rring Kommune og ca 20 procent i Br\xc3\xb8nderslev Kommune.'